ועדת הכלכלה, כנסת 16, פרוטוקול מספר 490, 2005-08-16 10:30

אמנון כהן: הנושא:

אמנון כהן: תקנות התעבורה (מסירת מידע בדבר מספר הנקודות לחיוב), התשס"ד-2004.

אמנון כהן: בפנינו בקשה לדיון מחדש.

אמנון כהן: לפני כחודשיים התקיים דיון ארוך בנושא הזה וחברי הוועדה ואנוכי לא הסכמנו לאשר את התקנות הללו מכיוון שהגוף שבעצמו היה אמון על האכיפה, לא שמר על החוק.

אמנון כהן: אנחנו, כאזרחים, רוצים שעל גבי דוח התנועה יצויינו מספר הנקודות שצברנו בגין עבירות תנועה שביצענו.

אמנון כהן: נוצר מצב שכאשר אני מקבל את הדוח, אני לא יודע כמה נקודות צברתי עד כה ואני משלם את הדוח.

אמנון כהן: בכך אני מודה בעצם שעברתי את העבירה.

אמנון כהן: אבל, אם אני אדע שברגע שאני אשלם את הדוח אצטרך לעבור קורס לנהיגה מונעת או ישללו ממני את הרישיון, יתכן ולא אשלם מייד ואולי אחליט לערער על הדוח.

אמנון כהן: יתכן שלא אני נהגתי ואני אבקש מהנהג לשלם את הדוח.

אמנון כהן: יתכן שהמכשיר שצילם אותי לא היה תקין וכדומה.

אמנון כהן: ברגע שאדע את מצב הנקודות, שיקול הדעת שלי באשר לתשלום הקנס יכול להשתנות.

אמנון כהן: לכן אנו רוצים שבדוח התנועה, שהמשטרה נותנת לאזרחים, יצויין כמה נקודות שווה העבירה שנעברה.

אמנון כהן: כאמור, לא אישרנו את התקנות.

אמנון כהן: שוחחתי עם סגן השר לביטחון פנים, חבר הכנסת יעקב אדרי, והוא הסביר לי שקיימת היום בעיה טכנית מבחינת המיחשוב לציין את מספר הנקודות על גבי הדוח.

אמנון כהן: הם עובדים על כך והפרוייקט צריך לקבל תיקצוב ופריסה ארצית בכל המחוזות.

אמנון כהן: הפרוייקט יושלם תוך שנה בפריסה ארצית ולכן הם מבקשים לאשר את התקנות למשך שנה אחת.

אמנון כהן: לאחר השיחה והסיכום עם סגן השר לביטחון פנים, ביקשתי לקיים דיון מחדש.

אמנון כהן: אני מביא את הנושא לדיון מחודש בוועדה.

אמנון כהן: הנושא מאוד חשוב, לכן אבקש מחבריי לאשר את הדיון מחדש ולאחר מכן לאשר תקופת זמן של 8 חודשים או 10 חודשים.

אמנון כהן: אנחנו מאשרים את פתיחת הדיון מחדש.

אמנון כהן: חבר הכנסת אדרי בבקשה.

יעקב אדרי: בוקר טוב לכולם.

יעקב אדרי: אנחנו מכירים בחשיבות הצורך שהניקוד יצויין על גבי הדוח.

יעקב אדרי: הדרג המקצועי במשטרה ביקש ארכה.

יעקב אדרי: הסברתי ליושב ראש הוועדה את הבעייתיות של היישום.

יעקב אדרי: אנחנו נשתדל להתחיל בפרוייקט בכמה מחוזות כבר בחודשים הקרובים.

יעקב אדרי: אנחנו צריכים לפרוס את זה לאורך כל השנה אולם אנחנו מתחייבים לסיים הכל תוך שנה.

אמנון כהן: מייד נקרא את התקנות.

אמנון כהן: אני מוכן לאשר שנה מיום הדיון הקודם.

יעקב אדרי: בהחלט, עברו כבר חודשיים ונשארו 10 חודשים.

יעל נבון: "תקנות התעבורה (מסירת מידע בדבר מספר הנקודות לחיוב), התשס"ד-2005.

יעל נבון: בתוקף סמכותי לפי סעיף 69(א)(ד) לפקודת התעבורה, לאחר התייעצות עם שר התחבורה ובאישור ועדת הכלכלה של הכנסת אני מתקין תקנות אלה: מסירת מידע בדבר מספר נקודות לחיוב.

יעל נבון: (א) דרך אחרת למתן מידע כאמור בסעיף 69(א)(ד) לפקודה, כי קבלת מידע ממוחשב בטלפון בדבר מספר הנקודות שבהם יחוייב בשל הרשעתו באותה עבירה.

יעל נבון: (ב) מספר הטלפון לקבלת המידע כאמור יצויין על גבי הודעת תשלום הקנס.

יעל נבון: פרסום מספר הטלפון לקבלת המידע כאמור יצויין במודעה בשני עיתונים יומיים בשפה העברית ובעיתון יומי אחד בשפה הערבית, במודעה שתפורסם בתוך שבוע מיום אישור תקנות אלה בידי ועדת הכלכלה של הכנסת.

יעל נבון: תוקפן של תקנות אלה שנה מיום פרסומן.

יעל נבון: "

אבשלום וילן: למה צריך פרסום בעיתון, אם ממילא מספר הטלפון לקבלת הנקודות מופיע על הדוח?

אבשלום וילן: חבל על הכסף של משטרת ישראל.

אמנון כהן: אולי תפרסמו באופן קבוע באתרי האינטרנט של משרד התחבורה ושל המשטרה.

משה בן זיקרי: זה קיים כבר היום באתר.

דוד טל: אם אני מקליד את מספר תעודת הזהות שלי אני יודע כמה נקודות יש לי?

משה בן זיקרי: מי שמנהל את יומן הנקודות הוא משרד הרישוי.

משה בן זיקרי: אנחנו נותנים נקודות פר עבירה.

משה בן זיקרי: אתה מקיש את סמל העבירה ויכול לדעת כמה נקודות קיבלת.

אמנון כהן: ואם אני מקיש את תעודות הזהות שלי אני יכול לדעת כמה נקודות יש לי?

חוה ראובני: אנחנו רוצים לעשות את זה אנחנו רק מתלבטים מהי הדרך לזהות שמי שעושה את הבירור זה באמת אתה.

דוד טל: אם רוצים לברר ציון באוניברסיטה, מקישים את מספר תעודות הזהות ומקבלים את הציון.

חוה ראובני: מספרי תעודות הזהות שלנו מסתובבים בכל מיני מקומות.

חוה ראובני: כל מועדון לקוחות שאתה מצטרף אליו או מקום לימודים שאתה לומד בו, יודעים את מספר הזהות שלך.

חוה ראובני: כל מעסיק יכול להיכנס ולבדוק כמה נקודות יש לך.

דוד טל: אני בעד זה ש"אור ירוק" יקבלו את המידע, אבל אני חושב שזאת שרירות לב של המשרד שהוא נותן רק למי שהוא רוצה.

דוד טל: אם היו קריטריונים, כפי שחבר הכנסת ארדן אמר, אז אני מבין.

דוד טל: אני לא רוצה שרירות לב, שהשר יחליט לזה אני נותן ולזה אני לא נותן.

חוה ראובני: אור ירוק לא יקבלו מידע לגבי מספר הנקודות.

לאה ורון: הוא דיבר על קבלת מידע, לא על נקודות.

חוה ראובני: חצי עולם יודע את מספר הזהות ואת תאריך הלידה.

דוד טל: מה יקרה אם מישהו ידע כמה נקודות יש לי?

דוד טל: מה כל כך סודי בזה?

חוה ראובני: הנקודות זה מרשם פלילי.

גלעד ארדן: תרשי לי להזכיר לך שהממשלה תומכת בהצעת החוק שלי, לפרסם במאגר מידע באינטרנט כל מי שיש לו פסילה.

גלעד ארדן: ההבדל הוא לא כל כך גדול.

אתי בנדלר: בפסילה אסור לך בכלל לעלות על הכביש.

שוקי שדה: בכל מקרה, יש היום פעילות מסודרת במשרד התחבורה שבה אדם יכול לדעת כמה נקודות יש לו.

שוקי שדה: הוא מתקשר לטלפון 1-700-70-43-70, תוך 40 שניות הוא מקבל מענה.

שוקי שדה: מבקשים ממנו מספר פרטים לאימות הנתונים, אנחנו מדפיסים לו את דוח על הנקודות ושולחים אליו הביתה, כך שאין בעיה לאזרח במדינת ישראל לברר את מספר הנקודות שלו.

דוד טל: תוך כמה ימים מקבלים את הדוח על הנקודות?

שוקי שדה: תוך 4-5 ימים, אתה יכול לבדוק אותנו.

אבשלום וילן: אני חוזר לנושא המודעה בעיתון.

אבשלום וילן: אין צורך במודעה.

אבשלום וילן: האדם מקבל דוח שעל גביו מצויין מספר הטלפון לבירור.

אבשלום וילן: מה הוא יעשה עם מודעה בעיתון?

אבשלום וילן: אני נמנע בהצבעה כי אני חושב שצריך לבטל את המודעה בעיתון.

אמנון כהן: תוקף התקנות 1.5.2006.

אמנון כהן: מי בעד - אושר ברוב.

אמנון כהן: חבר הכנסת אבו וילן נמנע.